Tasekla taqbaylit deg tazwara tella d timawit, deg ccfawat kan, tasuta tettaǧa-tt-id i tayeḍ, tuwweḍ-aɣ-d seg yimi ɣer umeẓẓuɣ. Gar tewsatin timezwura yellan deg tmetti-nneɣ ; timucuha id-ttawint s tuget temɣarin i ttrebga d uwelleh. Tamedyazt d annar wessiɛen, deg-s isefra ; gar imezwura yessefran : Yucef Uqasi deg umɛezber, Ccix Muḥend Ulḥusin deg tmedyazt tadeyyanit, Si Muḥend Umḥend id-yeǧǧan agerruj deg uḥric-a,…atg. Talɣiwin tiwezlanin am yinzan ; i sexdamen aṭas, ttmeslayen yis-sen iwakken ad welhen, neɣ ad sɛeddin izen, neɣ ad fkken tamsir. Timseɛraq ; i ssemrasen s tuget i tukksa n lxiq, d usgunfu, ssexdament allaɣ, daɣen sɛant timsirin.